Jul 26,2017
లాభాలతో సత్తా చాటిన 'హీరో'
న్యూఢిల్లీ: దేశంలోనే అతిపెద్ద ద్విచక్ర వాహన తయారీ కంపెనీ హీరో మోటో కార్ప్‌ జూన్‌ 30తో ముగిసిన త్రైమాసికంలో 3.5 శాతం వృద్ధితో రూ.914.04 కోట్ల నికర లాభాలను ఆర్జించింది. గతేడాది ఇదే త్రైమాసికంలో సంస్థ రూ.883.09 కోట్ల లాభాలు నమోదు చేసుకుంది. ఏప్రిల్‌-జూన్‌ మధ్య కాలంలో కంపెనీ నిర్వహణ ఆదాయం 7.52 శాతం పెరిగి రూ.8,612.91 కోట్లుగా నమోదయ్యింది. ఇదే సమయంలో కంపెనీ అమ్మకాలు 6.2 శాతం పెరిగి 18,53,647 వాహనాలకు చేరుకున్నాయి గతేడాది ఇదే త్రైమాసికంలో 17,45,389 వాహనాలుగా నమోదు అయ్యాయి. మంగళవారం బీఎస్‌ఈ లో హీరో మోటో షేర్‌ 0.43 శాతం పెరిగి రూ.3,706.85 వద్ద ముగిసింది.
మీ స్నేహితులకు రికమెండ్ చెయ్యండి